तारो, जिस मे ओदे कन्नै च सबनें थमां मतियां फूकरां मारियां हियां, मरने मारने दी गल्ल सुनियै कम्बी पेई ही। पुलसा दे सपाई, थाना, मार, बदसलूकी ते इक बड़ा भारी मुल्ल इस मरने मरोने कारण सारी छौनी गी ए चकाना पेई सकदा हा। छौनी एन शैहरा दे मझाटै थाने दी पिछली गैली च ऐ। आपू चें जिन्ना मरजी रोह रोसा, लड़ाई झगड़ा होऐ, पर ओदी सूह बाहर नईं जानी चाही दी। छौनी दे अपने सुखें दुखें च बाहरली दुनियां दा दखल सबनें गितै सौ मुश्कलां पैदा करी देग- सब ए सोचदे। इस्सै करी तारो बोली ही-“पर ए सारा बखैद न्हामो दा पुआए दा ऐ-जेड़ी भर दपैरी मैहफलां रचांदी ऐ।”